**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**«......» «........................» 2021 թվականի N ...... –Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2013 ԹՎԱԿԱՆԻ**

**ՀՈԿՏԵՄԲԵՐԻ 3-Ի N 1130-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ**

**ԿԱՏԱՐԵԼՈՒ ՄԱՍԻՆ**

Հիմք ընդունելով «Պետական գույքի կառավարման մասին» Հայաստանի Հանրապետության օրենքի 6-րդ հոդվածի 1-ին մասի 1-ին կետի և «Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածների պահանջները՝ Հայաստանի Հանրապետության կառավարությունը **ո ր ո շ ու մ է.**

1. Հայաստանի Հանրապետության կառավարության 2013 թվականի հոկտեմբերի 3-ի «Հայաստանի Հանրապետության պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու վերաբերյալ համաձայնություն տալու և պայմանագրերի կնքման կարգը հաստատելու մասին» N 1130-Ն որոշման (այսուհետ՝ որոշում) մեջ կատարել հետևյալ լրացումները և փոփոխությունները.

1) որոշման տեքստում և որոշման 1-ին կետով հաստատված կարգի տեքստում «Հայաստանի Հանրապետության կառավարությանն առընթեր պետական գույքի կառավարման վարչություն» բառերը փոխարինել «Պետական գույքի կառավարման կոմիտե» բառերով, «պետ» բառը «նախագահ» բառով՝ իրենց համապատասխան հոլովաձևերով, իսկ «Հայաստանի Հանրապետության կառավարությանն առընթեր ազգային անվտանգության ծառայության» բառերը փոխարինել «Ազգային անվտանգության ծառայության» բառերով, իրենց համապատասխան հոլովաձևերով։

2) որոշման 3-րդ կետը շարադրել նոր խմբագրությամբ.

«3. Սահմանել, որ նախքան Հայաստանի Հանրապետության պաշտպանության նախարարության և Ազգային անվտանգության ծառայության տնօրինությանը հանձնված շենքերից և շինություններից մինչև 500 մետր հեռավորությամբ գտնվող` պետական սեփականություն հանդիսացող այլ շենքերի ու շինությունների տանիքներին ու ձեղնահարկերում կապի սարքավորումներ տեղակայելու և սպասարկելու վերաբերյալ համաձայնություն տալն 15 աշխատանքային օրվա ընթացքում անհրաժեշտ է ստանալ Հայաստանի Հանրապետության պաշտպանության նախարարության և Ազգային անվտանգության ծառայության դրական կարծիքը։ Հայաստանի Հանրապետության համայնքների և Երևան քաղաքի վարչական տարածքներում գտնվող՝ Հայաստանի Հանրապետության օրենսդրությամբ սահմանված կարգով պատմության և մշակույթի անշարժ հուշարձաններ ճանաչված շենքերի ու շինությունների համար 15 աշխատանքային օրվա ընթացքում Հայաստանի Հանրապետության կրթության, գիտության, մշակույթի և սպորտի նախարարության դրական կարծիքը:»,

3) որոշման 1-ին կետով հաստատված կարգի`

ա. 1-ին կետում «շենքերի և շինությունների» բառերից հետո լրացնել «(բացառությամբ այն շենք և շինության, որն իր նշանակությամբ նախատեսված է գաղտնի աշխատանքների կատարման համար)» բառերը, իսկ «ձեղնահարկերում» բառից հետո լրացնել «այդ թվում՝ առանձին կառուցված աշտարակների վրա» բառերը.

բ. կարգը լրացնել հետևյալ բովանդակությամբ՝ նոր 1.1-րդ կետով.

«1.1. Սույն կարգի դրույթները չեն տարածվում պետական մասնակցությամբ ընդհանուր բաժնային սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու հետ կապված հարաբերությունների վրա:».

գ. 5-րդ կետի 3-րդ ենթակետը շարադրել հետևյալ խմբագրությամբ.

«3) ռադիոհաճախականության տիրույթի էլեկտրամագնիսական ճառագայթումների աղբյուր հանդիսացող տեղակայվող սարքավորման սանիտարապահպանման գոտու հաշվարկ՝ նախագծի շահագործումը թույլ տալու մասին Հայաստանի Հանրապետության առողջապահության նախարարության «Հիվանդությունների վերահսկման և կանխարգելման ազգային կենտրոն» պետական ոչ առևտրային կազմակերպության կողմից տրված դրական եզրակացությունը.».

դ. 6-րդ կետում «թղթային կամ փոստային» բառերը փոխարինել «առձեռն, էլեկտրոնային կամ փոստային» բառերով.

ե. 15-րդ կետի «Վտ = [( Ակ / Տը ) / 12] x Տօգտ» բանաձևի վերջում լրացնել «x0.5» գործակցով, իսկ «Ակ -ն համապատասխան շենքի (շինության) կադաստրային արժեքն է՝ արտահայտված դրամով» բառերը փոխարինել «Ակ –ն անշարժ գույքի շուկայական արժեքին մոտարկված կադաստրային արժեքն է՝ արտահայտված դրամով» բառերով.

զ. 16-րդ կետում «կնքված վերջին» բառերը փոխարինել «կնքված գործող» բառերով.

է. 18-րդ կետի 1-ին, 2-րդ և 3-րդ ենթակետերում «Պետական գույքի գույքագրման և գնահատման գործակալություն» բառերը փոխարինել «Գույքի գնահատման և աճուրդի կենտրոն» բառերով։

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2013 ԹՎԱԿԱՆԻ ՀՈԿՏԵՄԲԵՐԻ 3-Ի N 1130-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Իրավական ակտի անհրաժեշտությունը**

Իրավական ակտի ընդունումը պայմանավորված է պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայման և սպասարկման գործընթացի բարելավման անհրաժեշտությամբ։

**2. Կարգավորման հարաբերությունների ներկա վիճակը և առկա խնդիրները**

ՀՀ կառավարության 2013 թվականի հոկտեմբերի 3-ի N 1130-Ն որոշմամբ կանոնակարգված է ՀՀ պետական սեփականություն հանդիսացող շենքերի և շինությունների (բացառությամբ ՀՀ պաշտպանության նախարարության և Ազգային անվտանգության ծառայության տնօրինությանը հանձնված շենքերի և շինությունների) տանիքներին ու ձեղնահարկերում կապի սարքավորումներ տեղակայելու և սպասարկելու գործընթացը։

Որոշմամբ կանոնակարգված չեն այն պետական շենք և շինությունները, որոնք իրենց նշանակությամբ նախատեսված են գաղտնի աշխատանքների կատարման համար, և այդ շենք շինությունների տանիքներին կամ ձեղնահարկերում տեղակայված են (կամ անհրաժեշտ է տեղակայել) բջջային կապի սարքավորումները։

«Պետական գույքի կառավարման մասին» օրենքի (այսուհետ՝ Օրենք) 5-րդ հոդվածի 1-ին մասի 1-ին ենթակետի համաձայն՝  սույն օրենքի իմաստով պետական գույք է համարվում ՀՀ սեփականության իրավունքով պատկանող անշարժ և շարժական գույքը, ներառյալ՝ ՀՀ սեփականության իրավունքով պատկանող շենք, շինությունները (նաև այլ պետություններում գտնվող) և դրանց սպասարկման ու օգտագործման համար հատկացված պետական սեփականություն հանդիսացող հողամասերը: Նույն օրենքի 1-ին հոդվածի 2-րդ մասի 2-րդ կետի համաձայն՝ սույն օրենքի գործողությունը չի տարածվում` պաշտպանական, սահմանային, քաղաքացիական պաշտպանության, ինչպես նաև ազգային անվտանգության բնագավառի պետական կառավարման լիազորված մարմնի տիրապետմանը և օգտագործմանը հանձնված պետական գույքի վրա, որն իր նշանակությամբ նախատեսված է գաղտնի աշխատանքների կատարման համար:

Այսպիսով՝ Օրենքով հստակ սամանված է պետական գույքի հասկացությունը, ինչպես նաև ամրագրված է, որ տվյալ օրենքի կարգավորումները չեն տարածվում իրենց նշանակությամբ գաղտնի աշխատանքների կատարման համար նախատեսված այն տարածքների վրա, որոնք գտնվում են վերոնշյալ մարմինների տիրապետման և օգտագործման տակ կամ հանդիսանում են պաշտպանական, սահմանային, քաղաքացիական պաշտպանության պետական գույք:

Վերոգրյալից ելնելով՝ ստացվում է, որ միայն պետական գույքի գաղտնի աշխատանքների կատարման համար նախատեսված լինելու հանգամանքը բավարար չէ համապատասխան գույքի նկատմամբ Օրենքի գործողությունները չտարածելու համար, անհրաժեշտ է նաև որպեսզի տվյալ տարածքը գտնվի այդ մարմինների տիրապետման և տնօրինման ներքո:

Հիմք ընդունելով վերոշարադրյալը և հաշվի առնելով այն հանգամանքը, որ կան մասնավոր դեպքեր (օրինակ՝ «Կոնդի առանձնատների տնտեսություն» ՊՈԱԿ-ի Սևանի թերակղզու պետական ամառանոցի տարածքը), որ չի գտնվում ոչ ՀՀ պաշտպանության նախարարության, ոչ էլ Ազգային անվտանգության ծառայության, տիրապետման և տնօրինման ներքո և տվյալ իրավիճակում առկա չեն բավարար պայմաններ՝ նշված տարածքի վրա Օրենքի 2-րդ մասի 2-րդ կետի դրույթները տարածելու համար, գործընթացը կանոնակարգելու համար անհրաժեշտություն է առաջացել որոշման մեջ կատարել համապատասխան փոփոխություն։

Մյուս փոփոխությունը վերաբերվում է նրան, որ մարզերում շենքի պատմամշակույթային հուշարձան լինելու փաստը չի կանոնակարգվում որոշման 3-րդ կետով, այն վերաբերվում է միայն Երևան քաղաքի վարչական տարածքում գտնվող՝ ՀՀ օրենսդրությամբ սահմանված կարգով պատմության և մշակույթի անշարժ հուշարձաններ ճանաչված շենքերին ու շինություններին։ Բջջային օպերատորների կողմից կապի սարքավորումների տեղակայումը մարզերում այն ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում ձախողվում են, քանի որ տվյալ հասցեում գտնվող շենքը հանդիսանում է պատմության և մշակույթի անշարժ հուշարձանների պետական ցուցակում, որպես տեղական նշանակության հուշարձան։

Համայնքներում գտնվող պատմամշակությային նշանակությամբ շենք և շինությունների տանիքներին տեղակայված (տեղակայվելիք) կապի սարքավորումների համաձայնություն ստանալու գործընթացը կանոնակարգելու համար անհրաժեշտություն է առաջացել որոշումը համապատասխանեցնել գործող օրենսդրության պահանջներին։

Որոշմամբ հաստատված կարգի 5-րդ կետի 3-րդ ենթակետի խմբագրվել է, հաշվի առնելով այն հանգամանքը, որ համապատասխան գործունեության լիցենզիա ունեցող կազմակերպությունների կողմից մինչ նոր կապի սարքավորում տեղակայելն ու շահագործելն իրականացվում է տվյալ սարքավորման սանիտարապահպանման գոտու հաշվարկ՝ նախագիծ: Այդ նախագծերը հաստատվում են ՀՀ առողջապահության նախարարության «Հիվանդությունների վերահսկման և կանխարգելման ազգային կենտրոն» ՊՈԱԿ-ի կողմից: Հետևաբար, կապի սարքավորումները պետք է տեղակայվեն արդեն իսկ տվյալ նախագծով հաստատված սանիտարապահպանման նորմերին համապատասխան:

Հարկ է նշել, որ կան դեպքեր երբ պետական մասնակցությամբ ընդհանուր բաժնային սեփականություն հանդիսացող շենքերի և շինությունների տանիքներին կապի սարքավորումներ տեղակայելու նպատակով որոշում կայացնելու համար անհրաժեշտ է բոլոր սեփականատերերի համաձայնությունը, որի ապահովումն անհնարին է, այդ նպատակով նախագծում ամրագրվել է նոր դրույթ՝ «1.1. Սույն կարգի դրույթները չեն տարածվում պետական մասնակցությամբ ընդհանուր բաժնային սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու հետ կապված հարաբերությունների վրա:»։ Այլ կերպ առաջանում է անհրաժեշտություն, որ բջջային կապի սարքավորումների տեղակայելու վերաբերյալ համաձայնություն տալը, վարձավճարի չափը, ինչպես նաև պայմանագրի կնքումը պետք է սահմանվեն բոլոր սեփականատերերի համաձայնության դեպքում։

«Անշարժ գույքի հարկով հարկման նպատակով անշարժ գույքի շուկայական արժեքին մոտարկված կադաստրային գնահատման կարգը սահմանելու մասին» ՀՀ օրենքը, համաձայն որի՝ անշարժ գույքի շուկայական արժեքին մոտարկված կադաստրային արժեքը ձևավորվելու է հողամասի և (կամ) դրա բարելավումների (շինությունների) կադաստրային արժեքների հանրագումարից։ Հաշվի առնելով այն հանգամանքը, որ Որոշմամբ հաստատված կարգով պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումների տեղակայման և սպասարկման համար սահմանված ամսական վճարի չափի հաշվարկման բանաձևում օգտագործվում է նաև շինության կադաստրային արժեքը, անհրաժեշտություն է առաջացել համապատասխան փոփոխություններ կատարել նշված բանաձևում։ Նման դիրքորոշում ներկայացրել էր նաև Կադստրի կոմիտեն, որը ներառվում է նախագծի մեջ։

Ելնելով վերը շարադրվածից, և հաշվի առնելով այն հանգամանքը, որ որոշմամբ սահմանված կարգով պայմանագրեր կնքելու հիմնական նպատակը ոչ միայն բնակչությանը մատուցվող կապի որակի բարձրացումն է, այլ նաև պետական մարմինների ենթակայությամբ գործող կազմակերպությունների բյուջեների համալրումը, ինչպես նաև ՀՀ պետական բյուջեի մուտքերի ավելացումը, ապա անհրաժեշտություն է առաջացել վերը նշված խնդիրները կանոնակարգել։

Հավելեմ, որ որոշման ընդունումից մինչ օրս ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումների տեղակայման և սպասարկման վերաբերյալ կնքվել է մոտ 109 պայմանագիր, որի արդյունքում մուտքերն ամսական կտրվածքով կազմում են 22 939 000 դրամ, որից՝ ՀՀ պետական բյուջե է փոխանցվել 5 140 532 դրամ։

**3. Առկա խնդիրների առաջարկվող լուծումները**

Որոշման ընդունումը պայմանավորված էր նաև հետևյալ խնդիրների լուծման անհրաժեշտությամբ.

- պետության կողմից օժանդակել կապի օպերատորներին իրենց ծառայությունների մատուցման որակը բարձրացնելու հարցում,

- բացառել տնտեսավարող սուբյեկտների` բջջային կապի օպերատորների կողմից պետական սեփականություն հանդիսացող շենքերի տանիքներին կապի սարքավորումների տեղակայման գործընթացում առաջացող խոչընդոտները,

- վերացնել վարչական քաշքշուկները, նպաստել պետական բյուջեի մուտքերի ավելացմանը,

Միևնույն ժամանակ առաջարկվում են որոշակի շտկումներ կատարել որոշման մեջ։

**4. Կարգավորման առարկան**

Պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու գործընթացի բարելավման համար առաջարկվում է բացառություն սահմանել նաև այն պետական շենքերի և շինությունների նկատմամբ, որոնք իրենց նշանակությամբ նախատեսված է գաղտնի աշխատանքների կատարման համար: Առաջարկվում է նաև օպերատորների կողմից կապի սարքավորումներ տեղակայելու նպատակով ներկայացվող դիմումին կից ներկայացվող փաստաթղթերում լրացուցիչ կարգավորումներ մտցնել։

**5. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտեի կողմից:

**6. Իրավական ակտի կիրարկման դեպքում ակնկալվող արդյունքը**

Նախագծի ընդունման արդյունքում կվերացվեն պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու գործընթացում տեղ գտած թերությունները, որոնց շնորհիվ կբարձրացվի գործընթացի արդյունավետությունը և ծառայությունների մատուցման որակը։

**7.** **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Հայաստանի Հանրապետության կառավարության 2013 թվականի հոկտեմբերի 3-ի N 1130-Ն որոշման մեջ լրացումներ և փոփոխություններ կատարելու մասին»ՀՀ կառավարության որոշման նախագծի պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին տեղեկանքի լրացման անհրաժեշտությունը բացակայում է, քանի որ պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումներ կամ նվազեցումներ չեն նախատեսվում: